Poslancom Európskeho parlamentu bola predstavená výročná správa Európskeho podporného úradu pre azyl. Tu je niekoľko čísiel.
Mierny pokles
V roku 2016 požiadalo o azyl v EÚ 1,3 milióna osôb, čo oproti roku 2015 predstavuje sedempercentný pokles. Každý tretí (32%) minuloročný žiadateľ mal menej ako 18 rokov.
Najviac žiadostí o azyl podali občania Sýrie (26%), za nimi nasledovali Afganci, Iračania, Pakistanci a Nigérijčania. Ich počet sa od roku 2015 zvýšil o 51%.
Na základe spomínaných žiadostí o azyl bolo v roku 2016 vydaných 1 148 680 rozhodnutí na prvom stupni, z ktorých 698 750 bolo pozitívnych. Azyl bol poskytnutý najmä Sýrčanom, Eritrejčanom a Iračanom.
Tlak na vonkajšie hranice EÚ ostáva aj naďalej vysoký. V roku 2016 bolo zaznamenaných 511 000 ich ilegálnych prekročení. V 382 tisíc prípadoch išlo o nových ľudí z Afriky, Blízkeho východu a Ázie. Počet ilegálnych prekročení hraníc s Tureckom však značne klesol potom, ako do platnosti vstúpila migračná dohoda s Ankarou. Zatiaľ čo v roku 2015 ich bolo 885 386, v roku 2016 len 182 534.
EASO – Európsky podporný úrad pre azyl
Európsky podporný úrad pre azyl je agentúrou EÚ a bol zriadený v roku 2010. Jeho úlohou je pomáhať členským štátom s prílivom utečencov, najmä tým, ktoré čelia najväčšiemu migračnému tlaku.
"Hlavnou ideou Európskeho podporného úradu pre azyl je, že musíme pracovať spoločne. Potrebujeme európske riešenie, nielen riešenia pre každý členský štát samostatne," opísal jeho opodstatnenie poslanec Péter Niedermüller.
Intenzívne migračné toky v roku 2015 EÚ donútili zamyslieť sa nad tým, ako vylepšiť spoločný európsky azylový systém. Európsky parlament v tejto súvislosti žiadal posilniť právomoci Európskeho podporného úradu pre azyl, ktorý sa neskôr stal agentúrou EÚ. Dnes členským štátom pomáha zvládať krízové situácie a okrem toho monitoruje, ako národné úrady rešpektujú európsku legislatívu v oblasti migrácie a azylu.
Úrad každý rok vypracúva svoju výročnú správu o situácii v EÚ, Nórsku, Švajčiarsku, Islande a Lichtenštajnsku. Správa za rok 2016 bola predstavená poslancom výboru pre občianske slobody.